示邦人詩
作者：蕭振
朝代：宋

paragraphs: 我本江海人，來守仙佛國。
年豐訟牒稀，公事不留積。
豈無一樽酒，約客飛大白。
重念此邦人，朝飽不謀夕。
頃遭兩年荒，十九皆菜色。
城中多餓殍，倒死臭燻陌。
幸茲連歲豐，粒米棄狼籍。
嬉嬉不營生，便爾輕牟麥。
三日天不雨，沙田已龜坼。
十家九無儲，何以度饑厄。
我爲此邦憂，夜眠不安席。
願天歲歲豐，願爾痛儉嗇。
一年三年儲，三年九年食。
堯湯雖在上，豐歉豈可測。